
Comisia pentru buget,

finanţe şi bănci

Bucureşti,   01.10.2002 

Nr. 459

AVIZ

asupra propunerii legislative privind modificarea şi completarea Legii nr. 144/2000 cu privire la acordarea de facilităţi persoanelor care au domiciliul în localităţile rurale aflate în zonele montane
Cu adresa nr. 243 din 19 septembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind modificarea şi completarea Legii nr. 144/2000 cu privire la acordarea de facilităţi persoanelor care au domiciliul în localităţile rurale aflate în zonele montane. 

În urma examinării, în şedinţa din data de 01 octombrie 2002, Comisia, cu unanimitate de voturi, a hotărât respingerea din următoarele considerente:

Iniţiativa legislativă are ca obiect de reglementare completarea şi modificarea unor prevederi din Legea nr. 144/2000 privind acordarea de facilităţi persoanelor care au domiciliul în localităţile rurale aflate în zonele montane.

Statul sprijină tinerii căsătoriţi, care au domiciliul în zona de munte, acordându-le, conform art. 7 alin. (1) din Legea nr. 144/2000 o singură dată, material lemnos pentru construcţie, în cantitate de 25 mc de familie. Extinderea facilităţilor şi pentru construirea de pensiuni agroturistice, prin acordarea a încă 100 mc de material lemnos, în condiţiile în care 50% din preţul acestuia este suportat de stat, ar reprezenta un efort bugetar major, schimbând, în  acelaşi timp şi sensul acestei legi.

Menţionăm că, potrivit art. 12 din Anexa la HG nr. 1138/2001 pentru aprobarea schemei de microcredite în vederea administrării sumelor alocate Ministerului Muncii şi Solidarităţii Sociale pentru acordarea de microcredite persoanelor fizice, persoanele fizice autorizate să desfăşoare activităţi pe cont propriu pot solicita microcredite, dacă prezintă o propunere fundamentată pentru iniţierea şi dezvoltarea unei afaceri, cum este şi o pensiune agroturistică.

Potrivit legislaţiei în vigoare, Regia Naţională a Pădurilor este “agent economic privat cu autonomie financiară şi gestiune economică proprie”. Materialul lemnos prevăzut de prezenta iniţiativă legislativă poate fi pus la dispoziţie numai contra cost, cu suportarea contravalorii din fondurile bugetare ale  Ministerului Administraţiei Publice sau/şi ale Ministerului Turismului, ceea ce în actualul exerciţiu bugetar nu este stabilit. Întrucât  iniţiatorul nu a prevăzut sursele de finanţare pentru acordarea facilităţilor preconizate, propunerea legislativă nu îndeplineşte cerinţele art. 137 alin. (5) din Constituţie şi nici ale art. 10 alin. (2) din Legea nr. 72/1996 privind finanţele publice, referitoare la precizarea surselor de finanţare.

